Anna Peresild

**Anna Alekseyevna Peresild** ( — Rusiya aktrisası. O, ilk növbədə "Oğlanın sözü. Asfaltda qan (2023)" serialında canlandırdığı Aygül obrazı sayəsində geniş populyarlıq qazanıb.
## Həyatı
Anna Peresild 20 may 2009-cu ildə Moskvada anadan olub. Onun anası aktrisa Yuliya Peresild, atası isə məşhur rejissor Aleksey Uçiteldir. Atası anasından 34 yaş böyükdür. Onlar rejissorun film çəkilişləri zamanı tanış olublar. 

Məlumdur ki, Annanın valideynləri onun kinoda karyerasına başlamasına qarşı çıxıblar. Hətta onlar bir müddət rejissorların və prodüserlərin təkliflərini rədd ediblər. Buna baxmayaraq, 2018-ci ildə Anna Sergey Mokritskinin "Qaralama" filmində rol alıb. 2020-ci ildə o, Natalya Konçalovskayanın “İlk qar” filmində iştirak edib. 2022-ci ildə Anna Qoroyanın “Tibra” filmində albinos qız Muka rolunu oynadı və Torrevyexadakı SOL Film Festivalında bu işinə görə əsas qadın mükafatını qazanıb. Onun performansı rəyçilər tərəfindən yüksək qiymətləndirilib.

2023-cü ildə Anna Peresild Jora Krıjovnikovun "Oğlanın sözü. Asfaltda qan" serialında baş rollardan birində çəkilib. O, Aygül rolunu canlandırıb. "Oğlanın Sözü" 2023-cü ilin ən yüksək səviyyəli Rusiya televiziya layihələrindən birinə çevrilib və bunun sayəsində Anna populyarlıq baxımından tez bir zamanda anasını üstələyib. Onun anasını üstələməsi xüsusən Yandex axtarış motorunun məlumatları göstərib.

Anna Peresild məşhur ananın qızı kimi erkən yaşından medianın maraq obyektinə çevrilib. Belə ki, 2021-ci ilin mayında “Çağırış” bədii filmində Yuliya Peresildin baş rola namizədliyi təsdiqlənib. Film Beynəlxalq Kosmik Stansiyada (BKS) çəkilib. Yuliya Peresildin kosmik uçuşda iştirak etmək üçün namizədliyi Roskosmos dövlət korporasiyası tərəfindən təsdiq edilbi. 2021-ci il may ayının sonunda aktrisa və kinorejissor Klim Şipenko məşqlərə başlayıb. 5 oktyabr 2021-ci il, Moskva vaxtı ilə saat 11:55-də rejissor və aktrisa Baykonur Kosmodromundan "Soyuz MS-19" kosmik gəmisi ilə (gəmi komandiri - kosmonavt Anton Şkaplerov) kosmosa çıxıb və saat 15:22-də BKS-ə yaxınlaşıblar. Uçuş iştirakçıları kosmosda demək olar ki, 12 gün keçiriblər. Onlar 17 oktyabr 2021-ci ildə Soyuz MS-18 kosmik gəmisinin enmə kapsulunda (kosmik gəminin komandiri pilot-kosmonavt Oleq Novitski idi) BKS-dən Yerə qayıdıblar. Anna Peresild qiyabi olaraq anasını müşayət edib. Bu zaman ərzində o, Baykonur kosmodromunda olub. Daima anası ilə əlaqə saxlayıb. Bir sıra federal televiziya kanalları Yuliya Peresild kosmosda "Çağırış" filmini çəkərkən Baykonur kosmodromunda Annadan müsahibələr götürüb. Həmçinin filmin yaradıcı heyəti arasında Anna Peresild də rol alıb. Belə ki, Anna film üçün yazılmış eyniadlı mahnını ifa edib. 1 sentyabr 2023-cü ildə film rəqəmsal olaraq Start, Okko, Wink və Premier onlayn platformalarında nümayiş olunub və 1 yanvar 2024-cü ildə televiziya premyerası Birinci Kanalda baş tutub. 

Anna Peresild teleşou proqramlarının da aktiv iştirakçısıdır. Belə ki, o anası ilə birlikdə “İki ulduz” televiziya şousunda çıxış ediblər.

## Ailəsi
* Atası — Aleksey Uçitel, SSRİ və Rusiya kinorejissoru, ssenaristi və operatoru, Rusiya Federasiyasının xalq artisti (2002), Rok kinostudiyasının bədii rəhbəri.
* Anası — Yuliya Peresild, Rusiya teatr və kino aktrisası. Rusiya Federasiyasının əməkdar artisti (2018), Malaya Bronnaya Moskva Dram Teatrının aparıcı aktrisası.
* Bacısı — Maria Peresild 2013-cü ildə anadan olub.

## Filmoqrafiyası
* "Qaralama" bədii film, 2018-ci il, "Pyotr Nikolayeviçin qızı rolunda;
* "İlk Qar" bədii film, 2021-ci il, Alisa rolunda;
* "Tiber" bədii film, 2022-ci il, Muka rolunda;
* "Oğlanın sözü. Asfaltda qan", serial, Aygül Axmerova rolunda;
* "Zəriflik 2" bədii film, 2024-cü il, Aqata rolunda;
* "Qaralama 2" bədii film, 2018-ci il, "Pyotr Nikolayeviçin qızı rolunda.

## İstinadlar

## Xarici keçidlər